29/01/2013 | Administración LocalMunicipal
Oroso
Elevación automática a definitivo do acordo provisional polo que se aprobou o Regulamento de voluntariado municipal do Concello de Oroso

Transcorrido o prazo de exposición ao público do acordo provisional polo que se aprobou dito regulamento, do 29/11/2012 (BOP núm.234 do 10/12/2012), sen que se presentase reclamación algunha, dito acordo queda elevado automaticamente a definitivo (artigo 49 da Lei 7/1985, de 2 de abril, reguladora das bases do réxime local). Contra este acordo definitivo, poderán os interesados interpoñer directamente recurso contencioso-administrativo ante a Xurisdicción Contencioso-Administrativa da Provincia da Coruña, no prazo de dous meses contados a partir do día seguinte ao da súa publicación e o texto íntegro do regulamento no Boletín Oficial da Coruña. A constitución Española recolle no seu artigo 9.2º que corresponde aos poderes públicos promover as condicións para que a liberdade e a igualdade dos individuos e dos grupos nos que se integran sexan reais e efectivas, remover os obstáculos que impidan ou dificulten a súa plenitude e facilitar a participación de todos os cidadáns na vida política, económica, cultural e social. A Lei 10/2011, do 28 de novembro, de acción voluntaria de Galicia recolle na exposición de motivos que é un compromiso que deben cumprir os poderes públicos facilitar e promover a participación da cidadanía na vida política, económica, cultural e social. En virtude deste mandato legal, así como para facilitar o cumprimento da Carta Europea dos voluntarios, que recolle o dereito de todo cidadán a realizar un traballo voluntario e xa que existen, por outro lado, tarefas que exceden a responsabilidade pública, para as que se debe implicar á sociedade civil apelando ao principio de solidariedade. Percibiuse a necesidade de deseño dun plan que artelle todas as medidas que hai que poñer en marcha para: - A creación dunha oficina municipal de voluntariado - Promover a participación cidadá a través do voluntariado - A captación de voluntarios - A posta en marcha de proxectos de voluntariado - A expedición de carnés de voluntario/a ás persoas que exerzan de voluntarios no Concello de Oroso Ten a consideración de persoa voluntaria a persoa física que, en virtude da súa decisión persoal, libre e altruísta e mais nunha situación de inexistencia de relación laboral, mercantil ou de traballo remunerado, participe en calquera actividade de acción voluntaria mediante unha entidade de acción voluntaria. Recoñécense como persoas voluntarias, con todos os dereitos e obrigas recollidos nesta plan, as persoas que sen estaren adscritas a entidades de acción voluntaria colaboren en programas de acción voluntaria especificamente organizados polo Concello de Oroso no ámbito das súas competencias. As persoas menores de idade poderán participar en programas e proxectos de voluntariado especificamente adaptados ás súa características, mediante autorización expresa de seus pais ou titores, con respecto en todo caso á vontade do/a menor. Son consideradas entidades de acción voluntaria aquelas entidades públicas ou privadas, sen ánimo de lucro, legalmente constituídas e dotadas de personalidade xurídica propia que de xeito organizado e estable realicen programas específicos en relación con actividades de interese xeral incluídas no artigo 5.1 da Lei 10/2011, de acción voluntaria de Galicia “todos aqueles sectores da vida política, económica, cultural e social que contribúan a promover a mellora das condicións de calidade de vida das persoas ou o benestar social”. A acción voluntaria organizada non poderá en ningún caso substituír actividades que estean a ser desenvolvidas por medio do traballo remunerado ou servir para eximir as administracións públicas de lle garantir á cidadanía prestacións ou servicios que esta teña recoñecidos como dereitos fronte a aquelas. Non terán consideración de actividades voluntarias as suxeitas a retribución, nin aquelas actuacións illadas, esporádicas ou prestadas á marxe de organizacións públicas ou privadas sen ánimo de lucro, así como aquelas executadas por razóns familiares, de amizade ou boa veciñanza. Enténdese por voluntariado municipal aos efectos deste plan o conxunto de actividades de interese xeral desenvoltos por persoas físicas no ámbito territorial do Concello de Oroso, sempre que ditas accións non se realicen en virtude dunha relación laboral, funcionarial, mercantil ou calquera outra retribuída e que sexan realizadas de xeito libre e voluntario, con carácter altruísta e voluntario e carente de contraprestación económica, sen prexuízo do dereito ao reembolso dos gastos que ditas actividades voluntarias ocasionen. a) Ser tratados sen ningún tipo de discriminación con respecto da súa liberdade, dignidade, intimidade e crenzas. b) Ser informados e formados, particularmente en materia de prevención de riscos, e a desenvolveren a actividade voluntaria nas condicións de seguranza, hixiene e saúde que a súa natureza e características reclamen. c) Dispoñer dunha credencial identificativa da súa condición de persoa voluntaria. d) Recibir do Concello de Oroso a formación, a información, o asesoramento e o apoio técnico, así como os medios materiais que requira o exercicio das actividades e das tarefas que se lles asignen. e) Participar activamente co Concello de Oroso, colaborando na planificación, o deseño, a execución e a avaliación dos programas nos que participen. f) Acordar libremente co Concello de Oroso o contido e as condicións da súa actividade voluntaria, o ámbito de actuación, a definición das tarefas, o tempo e o horario de dedicación, o lugar de desenvolvemento e as responsabilidades que van asumir, podendo variar as súas características de o permitiren as circunstancias da entidade. g) Estar aseguradas mediante póliza que cubra os riscos de accidente da propia persoa voluntaria, así como por danos e perdas causados a terceiros, derivados directamente da súa acción voluntaria. h) Ser reembolsadas ou compensadas polos gastos realizados no desenvolvemento das súas accións voluntarias nos termos previamente acordados coa entidade na que se integren. i) Recibir certificación da súa participación nos programas e proxectos de acción voluntaria, na que se expresen, polo menos, a súa natureza e as datas nas que se realicen, e a que o devandito certificado se remita ao rexistro de Acción Voluntaria para os efectos de poderen acreditar o seu historial de experiencias na acción voluntaria. j) Obter o cambio de programa asignado cando existan causas que o xustifiquen, dentro das posibilidades da entidade. k) Renunciar libremente, logo de aviso, á súa condición de persoa voluntaria. No caso de que estea a desenvolver un programa deberá avisar con alomenos quince días de antelación. l) Realizar a súa actividade nas debidas condicións de seguranza e hixiene, en función da natureza e características desta. a) Gardar a debida confidencialidade sobre a información recibida e coñecida no desenvolvemento da súa actividade voluntaria. b) Realizar a súa actividade consorte os principios establecidos na lei. c) Observar as medidas de saúde e seguranza que se adoptasen. d) Actuar de forma dilixente, coordinada, responsable e solidaria no desenvolvemento da actividade voluntaria, realizando a súa actividade voluntaria consorte as normas e os principios establecidos na normativa reguladora, e colaborando co Concello de Oroso e co resto de persoas voluntarias na consecución da maior eficacia e calidade nos programas e nos obxectivos que se leven a cabo. e) Participar nas actividades formativas que se entendan necesarias para un desenvolvemento adecuado da acción voluntaria. f) Respectar os dereitos das persoas destinatarias da súa acción voluntaria e das demais persoas voluntarias coas que colaboren. g) Cumprir os compromisos adquiridos coa entidade na que se integren, respectando os fins, os obxectivos a normativa interna. h) Rexeitar calquera contraprestación que poidan recibir pola súa actividade. i) Utilizar debidamente a credencial identificativa da súa condición de persoa voluntaria e os distintivos do Concello de Oroso, así como proceder á súa devolución cando finalicen a actividade de voluntarios. j) Coidar e facer bo uso dos materiais que poña á súa disposición o Concello de Oroso para o exercicio das súas funcións. k) Notificarlle á entidade a renuncia coa antelación previamente acordada, a prol de que poidan adoptarse as medidas necesarias para evitar prexuízos para a actividade na que participen. l) No caso de incumprir os seus deberes como persoas voluntarias, o Concello de Oroso pode acordar a súa expulsión do programa de voluntariado municipal ou do programa que está a desenvolver, logo de ter apercibido ao voluntario. a) Elaborar e aprobar o seu regulamento interno de acción voluntaria (o presente regulamento de voluntariado) no que se indicarán as condicións específicas de admisión e perda da condición de persoa voluntaria, os dereitos e deberes desta, os mecanismos para a súa participación na entidade e os principios que rexerán as relacións entre esta e aquela. b) Informar ás persoas voluntarias sobre os fins e o réxime de funcionamento da entidade de acción voluntaria. c) Cubrir os gastos das persoas voluntarias derivados do desenvolvemento da súa actividade voluntaria. d) Impedir que se substitúan, a través das actividades que realicen as persoas voluntarias, postos de traballo que deban ser retribuídos. e) Cumprir cos compromisos adquiridos cos voluntarios, nos convenios de colaboración. f) Facilitar ás persoas voluntarias unha credencial que as habilite e identifique para o desenvolvemento da súa actividade. g) Expedir, logo da solicitude da persoas interesada, un certificado que acredite a súa condición de persoa voluntaria, con indicación de datas, duración e prestación efectuada nos programas nos que participou. Por pedimento da persoa interesada, e logo de autorización de cesión dos seus datos persoais, remitiráselle unha copia desta certificación ao Rexistro de Acción Voluntaria. h) Garantirlles ás persoas voluntarias a realización das súas actividades nas debidas condicións de hixiene e seguranza, en función da súa natureza e características, así como o establecemento das pertinentes medidas de prevención de riscos. i) Subscribiren unha póliza de seguros que cubra as persoas voluntarias dos riscos de accidentes derivados do desenvolvemento da actividade voluntaria, así como aos terceiros polos danos e perdas eventualmente causados polas persoas voluntarias no exercicios da devandita actividade. j) Facilitar a participación das persoas voluntarias na elaboración, no deseño, na execución e na avaliación dos programas nos que interveñan. k) Levar un libro-rexistro interno de altas, baixas e outras incidencias nas que se poidan atopar as persoas voluntarias, con especificación dos programas e os proxectos nos que colaboran e a natureza das actividades que desenvolven. l) Redactar anualmente unha memoria e un plan de actividades co contido que se estableza regulamentariamente. m) Garantir a información, a orientación, a formación e o asesoramento axeitado das persoas voluntarias que colaboren co Concello de Oroso para conseguir a maior eficacia na súa actividade, así como dotalas dos medios precisos. n) Efectuar o seguimento e a avaliación das actividades programadas, velando porque a actuación programada se execute nos termos previamente acordados. As relacións entre as persoas voluntarias e o Concello de Oroso deberase formalizar por escrito, mediante o correspondente compromiso de colaboración. a) A aceptación do carácter altruísta da relación que se acorde e da actividade que se comprometa a realizar a persoa voluntaria. b) A suxección ao réxime legal da acción voluntaria. c) A especificación dos dereitos e dos deberes de ambas as partes. d) A identificación da persoa responsable do programa no que a persoa voluntaria desempeñará a súa actividade. e) A enumeración do programas, dos proxectos ou das actividades específicas que a persoa voluntaria se compromete a realizar, así como o tempo de dedicación e a duración do compromiso. f) A información sobre a posibilidade de credencial das prestacións efectuadas. g) Os fins e os obxectivos da entidade na que se integran. h) A fixación do prazo de antelación co que a persoa voluntaria lle deberá comunicar á entidade a súa renuncia ao compromiso. i) A formación necesaria par ao desenvolvemento de programas, proxectos ou actividades específicas. j) O establecemento dos mecanismos de control e supervisión da actividade de acción voluntaria. k) A obriga de confidencialidade dos datos persoais e información á que teñan acceso no desempeño da actividade de acción voluntaria. l) As causas que motivarían a exclusión da persoa voluntaria e a escisión do vínculo coa entidade de acción voluntaria na que colabora. Para acordar a exclusión será sempre necesario seguir un procedemento escrito no que quede asegurada a audiencia á persoa interesada. A relación de colaborador voluntaria co Concello de Oroso finalizará na data prevista no compromiso asinado, por morte do mesmo, declaración de incapacidade, solicitude de baixa temporal ou definitiva, por sentencia forme de inhabilitación para o exercicio de cargos públicos e por sanción por parte do Concello por incumprimento dos seus deberes como persoa voluntaria. Credencial da condición de persoa voluntaria será expedida polo Concello de Oroso e conterá, como mínimo, os datos persoais e identificativos do voluntario/a e do Concello de Oroso e mais a denominación do programa ou programas nos que se desenvolva a actividade voluntaria. O Concello de Oroso subscribirá unha póliza de seguro que cubrirá os riscos derivados da acción das persoas voluntarias, tanto a responsabilidade civil derivada das súas actuacións coma os accidentes que poidan sufrir, cando estas participen en programas ou proxectos que se organicen por este. Terán a consideración de persoas destinatarias da acción voluntaria todas as persoas físicas e/ou grupos ou comunidades nos que se integran, para as que o desenvolvemento da acción voluntaria podía representar unha mellora das súas condicións e calidade de vida, a satisfacción da súas necesidades, a defensa dos seus dereitos ou, en todo caso, un beneficio social. As persoas destinatarias da acción voluntaria teñen os seguintes dereitos: a) A que se garanta a súa dignidade e intimidade persoal e familiar así como a protección dos datos de carácter persoal na execución dos programas de acción voluntaria. b) A recibiren unha acción voluntaria ade calidade, que se desenvolva de acordo con programa ou proxectos que garantan a calidade das actuacións. c) A solicitaren a substitución da persoa voluntaria asignada, cando existan causas que así o xustifiquen e no caso de que o Concello de Oroso poida atender a súa petición. Así mesmo, poderase prescindir, en calquera caso e momento, da acción voluntaria mediante renuncia escrita ou mediante calquera outro procedemento que deixe constancia da súa decisión. d) A colaboraren na avaliación da acción voluntaria a elas dirixida. e) A solicitaren a intervención do Concello de Oroso para a resolución das cuestións ou dos conflictos xurdidos coas persoas voluntarias integrantes desta. f) A que os programas de acción voluntaria non supoñan na súa execución ningunha inxerencia sobre as liberdades constitucionalmente recoñecidas e, en particular, sobre as liberdades ideolóxica, política, relixiosa e de culto. g) A recibiren información sobre os programas ou os proxecto se sobre as actuacións das que sexan destinatarias, tanto con carácter previo ao seu inicio coma durante a súa execución. h) Os demais dereitos recoñecidos no resto do ordenamento xurídico. Cando a acción voluntaria se dirixa a unha persoa destinataria individualizada, esta, ao aceptala, asumirá os seguintes deberes: a) Colaborar coas persoas voluntarias, respectar e facilitar o seu labor, na medida en que sexa posible, na execución dos programas dos que se beneficia. b) Non lles ofrecer ás persoas voluntarias ou ás entidades contraprestación pola acción voluntaria levada a cabo. c) No caso de prescindir dos servicios dun determinado programa de acción voluntaria, notificalo coa antelación suficiente para evitar prexuízos a este. d) No lle esixir á persoa voluntaria actuacións que non correspondan á natureza da acción voluntaria, debendo observar as instruccións que se establezan par ao axeitado desenvolvemento da acción voluntaria. e) Os demais deberes que se deriven da normativa aplicable. a) Promover a acción voluntaria nos seus respectivos termos municipais, así como fomentar a participación da cidadanía. b) Artillar os mecanismos de participación das entidades de acción voluntaria na vida local. c) Ofertarlles a información necesaria a aquelas persoas interesadas nas actividades de acción voluntaria, divulgando e dando publicidade das actividades e necesidades das entidades de acción voluntaria. d) Fomentar a coordinación entre as diversas entidades de acción voluntaria, así como co resto de administracións que concorran no termo municipal. e) Promover a creación dunha oficina municipal de acción voluntaria. f) Establecer os criterios de distribución dos recursos propios, así como poder conceder axudas e subvencións para o desenvolvemento da acción voluntaria. g) Informar ao órgano competente en materia de acción voluntaria da Administración xeral da Comunidade Autónoma de Galicia das accións realizadas ou que se vaian realizar no seu ámbito para garantir a colaboración e a coordinación entre as administracións públicas. O Concello de Oroso por si mesmo ou en colaboración coas entidades de acción voluntaria, promoverá o coñecemento público das actividades de acción voluntaria co fin de lograr o recoñecemento social das persoas voluntarias e das entidades de acción voluntaria. a) Difundir os valores de solidariedade e do altruísmo que inspira a acción voluntaria. b) sensibilizar á sociedade sobre o interese social do labor das persoas voluntarias. c) Potenciar os programas ou proxectos de acción voluntaria que supoñan accións integrais ou que favorezan a colaboración entre entidades. d) Procurar o logro dunha maior continuidade temporal no compromiso das persoas voluntarias. e) Favorecer a incorporación voluntaria e a inclusión social de colectivos con menor índice de representación no ámbito da acción voluntaria ou que teñan dificultades de incorporación a ela e daqueles en risco de exclusión, particularmente das persoas maiores, das mulleres, das persoas con discapacidade, das minorías étnicas, da poboación inmigrante, das mozas e dos mozos tutelados, das persoas sen teito e das vítimas da violencia de xénero. f) Promover a debida coordinación de todos os programas e proxectos de acción voluntaria e a colaboración entre entidades para a súa realización g) Simplificar e axilizar os procedementos administrativos que afecten á acción voluntaria. h) Desenvolver campañas de promoción da acción voluntaria en centros educativos. i) Favorecer o movemento asociativo no ámbito da acción voluntaria, contribuíndo ao seu pluralismo e facilitando a participación e a interlocución e a posta en común de recursos e medios entre as organizacións que conten con persoas voluntarias. j) Incentivar e apoiar o uso das novas tecnoloxías da información en todas as actividades que teñan relación coa materia de acción voluntaria. k) Recoñecer a importancia da acción voluntaria e promover a celebración do día internacional do voluntariado. l) Asegurar a coordinación entre institucións ou departamentos con competencias ou ornamentos na materia, promovendo a eficiencia na asignación e na utilización dos recursos públicos. Oroso, 18 de xaneiro de 2013 O alcalde, Manuel Mirás Franqueira.